सत्ताधारी विधायक ने केंद्रीय मंत्री से सुने योगी के गाने, मंत्री-विधायकों की तीन प्राइवेट यूनिवर्सिटी
Rajasthan Bureaucracy Politics Unheard Stories एनसीआर क्षेत्र के एक मंत्री, अमरूदों के लिए फेमस क्षेत्र के एक चर्चित विधायक और एक शेखावाटी क्षेत्र की विधायक अपने अपने क्षेत्रों में प्राइवेट यूनिवर्सिटी ला रहे
प्रदेश में एजुकेशन सेक्टर में ग्रोथ की अपार संभावनाओं को देखते हुए अब मंत्री-विधायक भी इसमें एंट्री कर रहे हैं। प्राइवेट सेक्टर में सेवा के नाम से ही एंट्री की जाती है, लेकिन सेवा करते-करते ही मेवा मिलता है। सेवा रूपी मेवा के लिए एजुकेशन सेक्टर में खूब संभावनाएं हैं। प्रदेश के एक मंत्री और दो विधायक प्राइवेट यूनिवर्सिटी लाने की तैयारी में हैं। कागज और जमीन तैयार हैं। अगले विधानसभा सत्र में मंत्री-विधायकों की तीन प्राइवेट यूनिवर्सिटी के बिल लाए जाने की तैयारी चल रही है।
एनसीआर क्षेत्र के एक मंत्री, अमरूदों के लिए फेमस क्षेत्र के एक चर्चित विधायक और एक शेखावाटी क्षेत्र की विधायक अपने अपने क्षेत्रों में प्राइवेट यूनिवर्सिटी ला रहे हैं। नेताओं का एजुकेशन सेक्टर से पुराना जुड़ाव है। महाराष्ट्र, कर्नाटक जैसे राज्यों में तो नेता एजुकेशन ग्रुप की पूरी चैन चलाते हैं तो राजस्थान के नेता क्यों पीछे रहें। अब विधानसभा में इन प्राइवेट यूनिवर्सिटीज के बिलों पर जब बहस होगी तब यह देखना होगा कि इनमें कौन कितनी मीन-मेख निकालता है।
एक ही नाम की गफलत, सियासी चाणक्य के ऑफिस से आ गया फोन
कहते हैं नाम में क्या रखा है, लेकिन अब यह कहावत संदर्भ बदल चुकी है। नाम में बहुत कुछ रखा है, आप अगर राजनीति में या ब्रांडिंग के फील्ड में हैं तो सारा खेल ही इसी पर टिका है। कई बार एक ही नाम के चक्कर में बहुत गफलत हो जाती है। संवैधानिक पद पर बैठे सत्ताधारी पार्टी के दिग्गज नेता और विपक्षी पार्टी के प्रदेश मुखिया का एक ही नाम होने से भारी गफलत हो रही है।
विपक्षी पार्टी के प्रदेश मुखिया की जगह कई बार बड़े नेताओं के फोन संवैधानिक पद पर बैठे नेताजी के पास चले जाते हैंं। कई बार तो सियासी चाणक्य के ऑफिस तक से फोन संवैधानिक पद वाले नेताजी के पास चले गए। अब समान नाम के फायदे-नुकसान तो उठाने ही पड़ते हैं। वैसे सियासी रॉन्ग नंबर का भी कभी-कभी अलग ही आनंद होता है, लेकिन इस रॉन्ग नंबर ने संवैधानिक पद पर बैठे नेताजी काे परेशान जरूर कर दिया है।
प्रभारी की चेतावनी का 24 घंटे में जवाब
राजस्थान के ज्यादातर हिस्सों में यह कहावत है कि यहां का आदमी खाए बिना रह जाएगा, लेकिन कहे बिना नहीं रहेगा, इस कहावत का मर्म बहुत गहरा है और जिसने इसे समझ लिया उसने कभी मात नहीं खाई। सत्ताधारी पार्टी का तो हर नेता इस कहावत को दिल से लगाए बैठा है, इसलिए यहां नेताओं को बोलने की असीमित आजादी मिली हुई है। सत्ताधारी पार्टी के नेता अपने मंत्रियों की जिस अंदाज में धज्जियां उड़ाते हैं, उसे देखकर तो विपक्षी भी शर्मा जाते हैं।
सत्ताधाारी पार्टी के प्रदेश प्रभारी को हाल ही अहसास हुआ कि चुनावी साल में अपने ही नेताओं के खिलाफ बयानबाजी से गलत मैसेज जाता है। प्रभारी ने बयानबाजी करने वाले नेताओं पर एक्शन की चेतावनी दी। इससे लगा शायद कुछ कंट्रोल होगा, लेकिन हुआ ठीक उलटा।
प्रभारी की चेतावनी के 24 घंटे में ही राजधानी के विधायक ने सरकार के नंबर टू मंत्री पर ऐसे तल्ख कमेंट किए जैसे विपक्षियों ने भी नहीं किए थे। प्रभारी की चेतावनी के 24 घंटे के भीतर ही जवाब मिल गया। सरकार के नंबर टू पर हमले के पीछे कई सियासी वजह भी बताई जा रही है। कुछ नए समीकरण बन रहे हैं जिसका यह डेब्यू है।
सत्ताधारी विधायक ने मंत्री से सुने योगी के गाने
सत्तधारी पार्टी के एक विधायक पिछले दिनों रामनवमी के कार्यक्रम में गए। रामनवमी की शोभायात्रा थी तो खुली गाड़ी में सवार हो गए। उसी यात्रा में केंद्रीय मंत्री भी साथ थे। शोभायात्रा में केंद्रीय मंत्री ने योगी मोदी की तारीफ वाले गाने शुरू कर दिए। सत्ताधारी पार्टी के विधायक बिल्कुल बगल में गाड़ी पर खड़े थे और केंद्रीय मंत्री योगीजी आएंगे के गाने गा रहे थे। इस सीन को पूरे शहरवासियों ने देखा, फूल बरसाए। अब यह मामला सियासी चर्चा का विषय बना हुआ है।
विधायक से भी उनकी पार्टी वाले पूछ रहे हैं माजरा क्या है, कहीं आप भी तो भगवामय नहीं हो रहे? विधायक जवाब देते देते परेशान हैं। विपक्षियों के साथ गाने के मंच शेयर करने पर ऐसे सवालों के जवाब तो देने ही पड़ते हैं। हांलांकि विधायक धुन के पक्के हैं, जिले की मांग पर पूरे साल नंगे पांव चले हैं। वैसे भी पड़ौसी राज्य के सीएम के मॉडल को प्रदेश में भी कई मामलों में फॉलो किया जा रहा है, बुल्डोजर उसमें मुख्य है।
झाड़ू,बोतल के सुप्रीमो मिले, जी भर कोसने वाले प्रभारी दुविधा में फंसे
राजनीति में दूर की सोचने के साथ विरोध को बैलेंस करना बहुत जरूरी है। जो इस सियासी फिजिक्स-केमिस्ट्री को नहीं समझ पाता, उसके लिए हालात असहज रहते हैं। झाड़ू वाली पार्टी के प्रभारी ने राज्यसभा चुनावों में बोतल वाली पार्टी के नेताजी के लिए बहुत कुछ कड़वी बातें कहीं।
खरीदने बिकने तक के आरोप लगा दिए। बोतल वाली पार्टी के समर्थकों ने प्रभारी पर केस कर दिया, जो अब भी चल रहा है। बोतल वाली पार्टी के सुप्रीमो की बेटी के जन्मदिन पर जिस तरह का सियासी जमावड़ा हुआ, उसने कई तरह की चर्चाएं छेड़ दी।
झाड़ू वाली पार्टी के सुप्रीमो साथी सीएम और पूरे लाव लश्कर के साथ पहुंचे। इसे केवल शिष्टाचार कहना सियासी हकीकत को नजरअंदाज करना ही होगा, चुनावी साल में कुछ न कुछ दोनों के बीच पक जरूर रहा है। अब दोनों सुप्रीमो के बीच कुछ पक रहा है तो प्रभारी क्या जवाब देंगे?
नए जिलों में कलेक्टर बनने का चार्म कम
चुनावी साल में 19 नए जिले बनाने की घोषणा के बाद अब ग्राउंड पर काम शुरू हो चुका है। नए जिलों के लिए जमीन अलॉटमेंट से लेकर दफ्तर बनाने तक के प्लान बन रहे हैं। 19 नए कलेक्टर, एसपी लगेंगे। सरकार की तैयारी पहले कलेक्टर एसपी और जरूरी जिला स्तर के अफसरों को नए जिलों में पोस्टिंग देने की है।
19 जिलों में लगाए जाने वाले कलेक्टर-एसपी की पोस्ट पर अफसरों के नामों पर विचार शुरू हो चुका है। सत्ता के बड़े घर पर 19 जिलों में लगाए जाने वाले अफसरों की लिस्ट बननी शुरू हो गई है। कई जगह तो नाम भी फाइनल है। अफसरों में आधे से ज्यादा की नए जिलों में लगने की कोई रुचि ही नहीं है क्योंकि वे जिले इतने छोटे हैं कि वह रुतबा नहीं रहेगा। कलेक्टर-एसपी की पोस्टिंग वाला चार्म छोटे जिलों में नहीं है।
विपक्षी पार्टी में नया फॉर्मूला
विपक्षी पार्टी में चुनावी साल में सियासी ओवरहोलिंग चल रही है। बदलाव की बयार का मकसद चुनावी है। संगठन के टॉप दो बड़े बदलाव के बाद अब सबकी निगाह कैंपेन कमेटी पर टिकी हुई है। इस कमेटी के अध्यक्ष के नाम पर सबकी निगाहें हैं और पूर्व प्रदेश मुखिया के नाम की चर्चा है।
इस बीच विपक्षी पार्टी के मामलों की अंदरूनी जानकारी रखने वाले अलग ही दावा कर रहे हैं, कहा जा रहा है कि कैंपेन कमेटी पर चुनाव प्रभारी को भारी करने की तैयारी है। अब हाईकमान मजबूत हो और पार्टी जीत रही हो तो कोई कुछ नहीं बोल सकता,इन चर्चाओं के पीछे बड़ी वजह भी यही है।
इलेस्ट्रेशन : संजय डिमरी
वीडियो: अमित शर्मा
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें…
मंत्री की समधन ने कहा- राहुल गांधी में बचपना:प्रदेश मुखिया को संगठन मुखिया भी बनाने की सलाह; घर वापसी की तैयारी में नेताजी